Yolandi Botes: Polisie staak ondersoek oor bebloede kamer | Netwerk24
Deur Isabel Venter 30 Julie 2021 20:42
Die raaisel oor die plasse en plasse bloed wat gevind is in die Oceanic Lodge in Kempton Park sal vir eers onopgelos bly. Foto: Deon Raath
Dit volg nadat dit vroeër bekend geword het die DNS wat in die kamer gevind is, word nié verbind met die moord op Yolandi Botes nie.
Netwerk24 het vroeër berig die DNS-profiel van die bloed is die van 'n onbekende manlike persoon.
Kapt. Mavela Masondo, Gautengse polisiewoordvoerder, het Vrydag by navraag gesê die ondersoek sal tydelik gestaak word terwyl daar aan Botes se saak gewerk word. Hy het ook die DNS-uitslae bevestig.
Die besluit is geneem omdat daar in dié stadium nie 'n liggaam is wat aan die toneel verbind kan word nie.
Volgens Masondo sal die saak heropen word indien nuwe leidrade na vore kom.
Die 35-jarige Botes is die laaste keer lewend gesien toe sy op 29 April van George na die O.R. Tambo-lughawe gevlieg het. Sy sou vir haar kinders gaan kuier, maar het nooit opgedaag nie.
Op die veiligheidskameras kon gesien word die kamer is deur 'n man in 'n kappietop gehuur.
Dié man in 'n donker kappietop het in die kamer gewoon wat later vol bloed gevind is. Foto: Skermgreep
Die man het die kamer verlaat sonder enige merkbare beserings met 'n sak wat soos 'n skootrekenaarsak lyk.
Masondo kon nie sê of dié beeldmateriaal deel gevorm het van die polisie se ondersoek nie.
Odette van Staden, deel van Mike Bolhuis se ondersoekspan, het die DNS-uitslae verwelkom.
"Gissings hieroor kan nou gestaak word en 'n mens kan ander leidrade opvolg," het Van Staden gesê.
Botes se familie het vroeër aangekondig dat 'n beloning van R50 000 uitgeloof is vir enige leidrade wat kan lei tot 'n inhegtenisname van die moordenaar/s.
Volgens die inskrywing op Facebook oor die beloning word Botes se trouring en hangertjie nog vermis.
Die bloed op die vloer van 'n kamer in die Oceanic Gastehuis naby die O.R. Tambo-lughawe in Kempton Park. Foto: Heleen Rossouw/Kempton Express